Әмир Әминев, Сабир Шәрипов, Гөлсирә Ғиззәтуллина кеүек күренекле прозаиктарыбыҙҙан торған жюри гәзит битендә сыҡҡан әҫәрҙәр менән ентекләп танышты, һәр береһенә тиерлек үҙ фекерен белдерҙе, профессиональ күҙлектән сығып, хикәйәләрҙең уңышлы һәм уңышһыҙ яҡтарын дәлилләп аңлатты. Йомғаҡ яһағанда, фекерҙәрҙең бер-береһенә яҡын булыуы хайран итте. Йәғни еңеүселәрҙе билдәләгәндә өс жюри ағзаһының да бер үк биш-алты әҫәргә өҫтөнлөк биреүе уларҙың профессиональ кимәленең юғары булыуы хаҡында ла, алтындың – алтын, көмөштөң көмөш булыуы тураһында ла һөйләйҙер. Еңеүселәрҙе билдәләгәндә хата китмәне, тип ышаныслы әйтергә лә була.